གུས་པ་སྡེ་དགེ་ཚེ་རིང་ནི་སྡེ་དགེ་ཡ་ལུང་ལྷ་རྒྱབ་ཏུ་སྤྱི་ལོ་༡༩༣༥ལོ་ཕ་བཀྲ་ར་དང་།མ་ཆོས་ཉིད་ལྷ་མོ་གཉིས་ཀྱི་བུར་སྐྱེས་ཤིང་།སྤྱི་ལོ་༡༩༥༩སྤྱི་ཟླ་༡༡ནང་བསྟན་སྲུང་དང་བླངས་དམག་ཏུ་སྤོ་བོ་སྤྲ་མོག་ལ་འཛུལ་ཞུགས་བྱས་པ་ཡིན།སྤོ་བོ་སྤྲ་མོག་ཁ་ར་ཟམ་པ་ལ་རོགས་པ་གཉིས་དང་གུས་པ་རྣམས་རྒྱ་དམར་ཡོད་མེད་ཀྱི་སྔོན་ལ་བལྟ་བར་བཏང་བྱུང་།དེ་སྐབས་རྒྱ་དམར་གྱིས་ཟམ་པ་དེ་སྦར་རྫས་བརྒྱབ་སྟེ་ཟམ་པ་གཏོར་ནས་གུས་པའི་རོགས་པ་གཉིས་དང་རྟ་དྲེལ་བཅས་པ་ཆུ་ལ་ལྷུང་སྟེ་ཚེ་སྲོག་ཤོར་སོང་།ངའི་ལག་གཡས་པ་དེར་རྨས་སྐྱོན་ལྕི་མོ་ཞིག་ཕོག་འདུགམཐའ་ཨ་ཀ་ཏ་ལ་ང་གཉིས་རྒྱ་དམར་གྱི་མེ་མདའི་ཁ་ནས་ཐར་ཙམ་ཞིག་བྱུང་སོང་།དེ་རྗེས་སུ་དམག་དཔོན་ཆ་འཕྲིན་ཟླ་བ།རྒྱ་རྡོ་དོན་གྲུབ་དང་།ཆབ་མདོ་ཚེ་རིང་རྡོ་རྗེ་བཅས་ཀྱི་འོག་ལ་དམག་མི་བྱས་ཏེ་རྒྱ་དམར་ལ་ཁ་གཏད་བྱས་ནས་དུས་ཚོད་རིང་པོར་བསྡད་པ་ཡིན།དེ་སྐབས་སུ་ང་ཚོ་དང་རྒྱ་དམར་གྱི་དམག་མི་ཆུ་ཕར་ཁ་དང་ཚར་ཁར་བསྡད་དེ་དམག་བརྒྱབ་ནས་རྒྱ་དམག་མང་པོ་བསད་ཐུབ་པ་བྱུང་སོང་།དེ་ནས་བྱང་ཧ་ལི་སྒང་དུ་སླེབས་དུས་ང་ཚོ་དམག་དཔོན་ཕུར་པ་ཕྲིན་ལས་དང་།ལི་ཐང་རག་ར་སོགས་མཉམ་དུ་ལྟོ་ཚང་གཅིག་གི་འོག་ལ་བསྡད་ནས་རྒྱ་དམར་ལ་དམག་ཤུགས་ཆེན་འཛིང་པ་ཡིན།ཀོང་པོ་རྒྱ་ཟླ་དང་ཞོ་ལ་ལ་ནང་ཡང་ང་ཚོས་རྒྱ་དང་མཉམ་དུ་འཛིང་པ་རེད།ཕུ་མ་བྱང་ཐང་ལ་རྒྱ་དམར་མཉམ་དུ་དམག་བརྒྱབ་པའི་སྐབས་སུ་ང་ཚོའི་བསྟན་སྲུང་དང་བླངས་དམག་མི་གསུམ་གྱི་ཚེ་སྲོག་ཤོར་ཡོད་པ་དང་གཅིག་སྨས་མ་བྱུང་ཡོ་པ་རེད།དེ་ནས་ང་ཚོ་ལ་དཀའ་ངལ་ཤིན་ཏུ་ཆེན་པོ་ཕྲད་བྱུང་།ཧོར་ཁ་རྫ་རོང་པ་ལ་རྒྱ་དང་མཉམ་དུ་དམག་བརྒྱབ་ནས་ང་ཚོ་བསྟན་སྲུངས་དང་བླངས་དམག་མི་མི་གྲངས་ལྔ་བཅུ་ཙམ་གྱི་ནང་ནས་ཁ་བྲལ་དགོས་བྱུང་སོང་།དེ་སྐབས་ལ་དགེ་རྒན་ཕུར་པ་འཕྲིན་ལས་དང་ང་གཙོས་པའི་མི་གྲངས་བདུན་ཙམ་ཕྱིར་ཐར་ཐུབ་པ་བྱུང་སོང་།དེ་ནས་འབྲུག་ཡུལ་ལ་ཡ་སྟོང་པ་ཟེར་བའི་ལུང་པ་དེ་ནང་སླེབས་སྐབས་རྒྱ་དམར་གྱིས་རྗེས་དེད་བཏང་བ་དང་མཉམ་དུ་ཁ་གཏད་བྱེད་བཞིན་རྒྱ་དམར་གྱི་མེ་མདའི་ཁ་ནས་ཚེ་སྲོག་ཐར་ཙམ་ཞིག་བྱུང་སོང་།མཐའ་འབྲུག་ཡུལ་རྒྱུད་ནས་རྒྱ་གར་འཕགས་པའི་ཡུལ་དུ་འབྱོར་ཐུབ་བྱུང་།